CELEX: 32022R0149
Language: hu
Date: 2022-02-03 00:00:00
Title: A Tanács (EU) 2022/149 rendelete (2022. február 3.) a tunéziai helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről szóló 101/2011/EU rendelet módosításáról

2022.2.4.   
               
               
                  HU
               
               
                  Az Európai Unió Hivatalos Lapja
               
               
                  L 25/7
               
            
         A TANÁCS (EU) 2022/149 RENDELETE
         (2022. február 3.)
         a tunéziai helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről szóló 101/2011/EU rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 215. cikkére,
         tekintettel a tunéziai helyzet tekintetében egyes személyekkel és szervezetekkel szemben hozott korlátozó intézkedésekről szóló, 2011. január 31-i 2011/72/KKBP tanácsi határozatra (1),
         tekintettel az Unió külügyi és biztonságpolitikai főképviselője és az Európai Bizottság együttes javaslatára,
         mivel:
         
                     (1)
                  
                  
                     A 101/2011/EU rendelet (2) végrehajtja a tunéziai állami pénzeszközök hűtlen kezeléséért felelősként azonosított egyes személyekkel és szervezetekkel szemben a 2011/72/KKBP határozat alapján elrendelt vagyonieszköz-befagyasztást.
                  
               
                     (2)
                  
                  
                     A Tanács 2022. február 3-án elfogadta a 2011/72/KKBP határozat módosításáról szóló (KKBP) 2022/154 határozatot (3) azon feltételek tekintetében, amelyek mellett fenn lehet tartani egy elhunyt személy pénzeszközeinek befagyasztását.
                  
               
                     (3)
                  
                  
                     Az említett módosítás a Szerződés hatálya alá tartozik, és ezért a végrehajtásához uniós szintű szabályozási intézkedés szükséges, különösen a valamennyi tagállamban történő egységes alkalmazás biztosítása céljából.
                  
               
                     (4)
                  
                  
                     A 101/2011/EU rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 101/2011/EU rendelet a következőképpen módosul:
            
                        1.
                     
                     
                        A rendelet a következő cikkel egészül ki:
                        
                           „2a. cikk
                           Valamely, az I. mellékletben felsorolt személy halála esetén:
                           
                                       a)
                                    
                                    
                                       Amennyiben az említett személlyel szemben a halálát megelőzően állami pénzeszközök hűtlen kezelése miatt büntetőjogi felelősséget megállapító ítéletet hoztak, fenn kell tartani azon pénzeszközök és gazdasági erőforrások befagyasztását, amelyek az említett személyhez tartoztak, illetve amelyek a tulajdonát képezték, amelyeket birtokolt vagy ellenőrzött mindaddig, amíg a hűtlenül kezelt állami pénzeszközök visszafizettetésére és a pénzbírságok megfizetésére vonatkozó bírósági végzéseket végre nem hajtották;
                                    
                                 
                                       b)
                                    
                                    
                                       Amennyiben az említett személlyel szemben a halálát megelőzően nem hoztak ilyen büntetőjogi felelősséget megállapító ítéletet, a 12. cikk (5) bekezdésére is figyelemmel, észszerű ideig fenn kell tartani azon pénzeszközök és gazdasági erőforrások befagyasztását, amelyek az említett személyhez tartoztak, illetve amelyek a tulajdonát képezték, amelyeket birtokolt vagy ellenőrzött. Ha az említett időszakon belül a hűtlenül kezelt állami pénzeszközök visszafizettetésére irányuló polgári vagy közigazgatási keresetet indítanak, fenn kell tartani azon pénzeszközök és gazdasági erőforrások befagyasztását, amelyek az említett személyhez tartoztak, illetve amelyek a tulajdonát képezték, amelyeket birtokolt vagy ellenőrzött mindaddig, amíg az ilyen keresetet el nem utasítják, vagy ha annak helyt adnak, mindaddig, amíg a hűtlenül kezelt pénzeszközök visszafizettetésére vonatkozó bírósági végzést végre nem hajtották.”
                                    
                                 
                     
                  
                        2.
                     
                     
                        A 12. cikk a következő bekezdéssel egészül ki:
                        
                           „(5)   A Tanács szükség szerint módosítja az I. mellékletben foglalt jegyzéket, amint megállapítja, hogy már nem teljesülnek a 2a. cikkben meghatározott, azon pénzeszközök és gazdasági erőforrások befagyasztásának fenntartására vonatkozó feltételek, amelyek az említett személyhez tartoztak, illetve amelyek a tulajdonát képezték, amelyeket birtokolt, vagy ellenőrzött.”
                        
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. február 3-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  HL L 28., 2011.2.2., 62. o.
         
         
            (2)  A Tanács 101/2011/EU rendelete (2011. február 4.) a tunéziai helyzetre tekintettel egyes személyekkel, szervezetekkel és szervekkel szemben hozott korlátozó intézkedésekről (HL L 31., 2011.2.5., 1. o.).
         
            (3)  A Tanács (KKBP) 2022/154 határozata (2022. február 3.) a tunéziai helyzetre tekintettel egyes személyekkel és szervezetekkel szemben hozott korlátozó intézkedésekről szóló 2011/72/KKBP határozat módosításáról (lásd e Hivatalos Lap 2022/154. oldalát).